โบ้ยผู้ผลิตนอกโอเปก ต้นตอราคาน้ำมันดิ่งเหว
ที่ประชุมกลุ่มประเทศผู้ผลิตน้ำมันเพื่อการส่งออก (โอเปก) ออกโรงเรียกร้องให้ประเทศผู้ส่งออกน้ำมันอื่นๆ ที่ไม่ใช่สมาชิกกลุ่มโอเปกควรจะตัดลดกำลังการผลิตลงบ้าง หลังจากที่ประเทศเหล่านี้โหมผลิตน้ำมันป้อนตลาดโลกจนทำให้ปริมาณน้ำมันล้นตลาด อันเป็นเหตุผลสำคัญประการหนึ่งที่ทำให้ราคาน้ำมันปรับตัวลดลงอย่างต่อเนื่อง
29 ต.ค. 2565

ที่ประชุมกลุ่มประเทศผู้ผลิตน้ำมันเพื่อการส่งออก (โอเปก) ออกโรงเรียกร้องให้ประเทศผู้ส่งออกน้ำมันอื่นๆ ที่ไม่ใช่สมาชิกกลุ่มโอเปกควรจะตัดลดกำลังการผลิตลงบ้าง หลังจากที่ประเทศเหล่านี้โหมผลิตน้ำมันป้อนตลาดโลกจนทำให้ปริมาณน้ำมันล้นตลาด อันเป็นเหตุผลสำคัญประการหนึ่งที่ทำให้ราคาน้ำมันปรับตัวลดลงอย่างต่อเนื่อง
โมฮัมเหม็ด อัลซาดา รัฐมนตรีพลังงานของกาตาร์ กล่าวกับบลูมเบิร์กในระหว่างการประชุมดังกล่าวที่กรุงอาบูดาบี สหรัฐอาหรับเอมิเรตส์ ว่า  เฉพาะกลุ่มประเทศโอเปกนั้นได้ผลิตน้ำมันป้อนตลาดโลกรวมกันที่ 30 ล้านบาร์เรลต่อวัน มาตั้งแต่เดือน ม.ค. ปี 2013 แต่ทว่าปริมาณน้ำมันที่ถูกป้อนสู่ตลาดโลกจากแหล่งอื่นๆ นั้นเพิ่มขึ้นมาตลอด คิดเป็นมากกว่าวันละ 2 ล้านบาร์เรลต่อวัน ทำให้ในขณะนี้ปริมาณน้ำมันในตลาดโลกมีมากกว่า 93.6 ล้านบาร์เรลต่อวันแล้ว
“เราขอเรียกร้องให้ผู้ผลิตน้ำมันอื่นๆ หยุดการเพิ่มกำลังการผลิต เพราะว่ากำลังทำให้ตลาดน้ำมันตกอยู่ในอันตรายอย่างยิ่ง” ซาฮาอิล อัล มัซรูเอ รัฐมนตรีพลังงานของยูเออี กล่าวในที่ประชุม
“ถ้าหากพวกเขาหยุดการเพิ่มกำลังการผลิต และกลับมาให้โอเปกมาเป็นผู้นำการผลิต การตัดสินใจของโอเปกก็น่าจะช่วยสร้างเสถียรภาพให้กับการผลิต และราคาน้ำมันในปีหน้าก็จะมีความเสถียรมากขึ้น” รัฐมนตรีพลังงานยูเออี กล่าว
ทั้งนี้ ราคาน้ำมันดิบเบรนต์ทะเลเหนือได้ร่วงลงไปมากกว่า 45% แล้วในปีนี้ ขณะที่โอเปกได้ตัดสินใจเมื่อเดือนที่ผ่านมาว่าจะคงการผลิตเอาไว้ที่ 30 ล้านบาร์เรลต่อวัน แม้ว่าสมาชิกโอเปกบางชาติจะไม่เห็นด้วยก็ตาม อย่างเช่น เวเนซุเอลา ที่ต้องการให้โอเปกลดกำลังการผลิตลงเพื่อฉุดราคาน้ำมันขึ้น
“การผลิตที่ไร้ซึ่งความรับผิดชอบจากประเทศผู้ผลิตน้ำมันนอกโอเปกนั้นคือเบื้องหลังของราคาน้ำมันที่ร่วงลงในขณะนี้” มัซรูเอ กล่าว
ขณะเดียวกัน ทางด้าน อาลี อัลไนมี รัฐมนตรีน้ำมันของซาอุดิอาระเบีย หนึ่งในสมาชิกผู้ทรงอิทธิพลของกลุ่มโอเปก แสดงความมั่นใจว่าราคาน้ำมันในตลาดโลกจะกลับมามีเสถียรภาพอีกครั้งแน่นอน โดยเห็นว่าปัญหาสำคัญที่ทำให้ราคาน้ำมันตกต่ำลงเป็นผลมาจากการขาดความร่วมมือกันของผู้ผลิตน้ำมันนอกกลุ่มโอเปกนั่นเอง
“ผมเชื่อมั่นว่าตลาดน้ำมันจะฟื้นตัวได้และราคาน้ำมันจะดีขึ้น” อัลไนมี กล่าว และยังคาดด้วยว่าผู้ผลิตน้ำมันนอกกลุ่มโอเปกที่มีค่าใช้จ่ายในการผลิตน้ำมันที่แพงขึ้นนั้น จะไม่เดินหน้าเพิ่มกำลังการผลิตต่อไปแน่นอน ตราบใดที่ราคาน้ำมันตกต่ำอย่างเช่นทุกวันนี้
รัฐมนตรีน้ำมันซาอุดิอาระเบียยังปฏิเสธข้อมูลที่กล่าวหาว่า การตกต่ำของราคาน้ำมันในขณะนี้นั้นเป็นแผนการของซาอุดิอาระเบียเพื่อผลทางการเมืองต่อประเทศใดประเทศหนึ่ง
“เมื่อเร็วๆ นี้ มีการวิเคราะห์และปรากฏบทความขึ้นว่าเป็นแผนการของซาอุฯ ที่หวังผลทางการเมืองด้วยการใช้ราคาน้ำมันเป็นเครื่องมือนั้น ถือว่าเป็นการกล่าวหาที่ไร้มูล”
ทั้งนีี้ บลูมเบิร์กรายงานด้วยว่าในสหรัฐเองก็ได้มีการผลิตน้ำมันจากเชลล์ออยล์ได้มากที่สุดในรอบกว่า 3 ทศวรรษในปีนี้ทีเดียว อันเป็นผลมาจากเครื่องมือที่มีราคาถูกลง และเทคนิคการขุดน้ำมันจากชั้นหินดินดานที่มีความก้าวหน้ามากยิ่งขึ้นนั่นเอง และเป็นส่วนหนึ่งที่ทำให้ราคาน้ำมันในตลาดโลกหดตัวลงต่อเนื่องในช่วงที่ผ่านมา